अगले दिन से ही दोनों नवद्वीप से पुरी की यात्रा के लिये रवाना हो गये। जब ये पुरी पहुँचे तो उस समय चैतन्य महाप्रभु अपने अनेक अनुयायी भक्तों एवं संन्यासियों से घिरे हुए जगन्नाथ मंदिर के सामने सड़क पर संकीर्तन करते हुए जा रहे थे। इन्हें देखकर महाप्रभु ने भीड़ को चीरते हुए इनका स्वागत किया और बाद में उन्हें ‘गम्भीरा’ अपने दर्शन के लिये आने को कहा। चैतन्य दास एवं उनकी पत्नी जब ‘गम्भीरा’ आये, तब गौरांग महाप्रभु ने स्वप्न की पुष्टि करते हुए कहा कि उनकी इच्छा है कि वे संतान उत्पन्न करें एवं उसका नाम ‘श्री निवास’ रखें। चैतन्य महाप्रभु के ये वाक्य सुनकर पति एवं पत्नी के आनंद का ठिकाना नहीं रहा। असीम आनंद एवं दिव्य उनमद से ओतप्रोत होकर दोनों कुछ दिन बाद पुरी से नवद्वीप लौट आये एवं श्री निवासाचार्य जी को जन्म दिया।